khistorydata/jeongjo-sjw-relations huggingface dataset:
정조 4년
庚子四月十二日辰時。上御誠正閣。軍士房承旨入侍時。左承旨李亨逵。假注書趙衍德。記事官鄭東浚。記事官金載瓚。以次進伏訖。上曰。實錄廳摘奸以來乎。東浚曰。摘奸則諸堂郞無頉矣。王大妃殿進御一錢重人蔘粟米飮一貼煎入事。榻前下敎上命讀兵曹草記。亨逵讀奏訖。上曰。措辭過矣。亨逵曰。然矣。請以推考似好。而如是者過矣。命書批答。又命書傳敎曰。再昨日禁御軍各處入直。各留十名傳敎還入。自旣字。至而字三十八字抹去。竝令之竝字。爻周以下。上命退。諸臣以次退出。
정조 4년
庚子四月十二日申時。上御誠正閣。都承旨右承旨同爲入侍時。行都承旨鄭元始。右承旨徐有防。假注書吳翼煥。記事官徐龍輔金載瓚。以次進伏訖。上曰。宋煥億今在何處乎。鄭元始曰。以未交龜。方在廣州矣。上命書傳敎曰。廣州府尹從速辭朝。上又命書傳敎曰。王大妃殿進御一錢重人蔘粟米飮一貼煎入事。出榻敎惠慶宮進服加減六君子湯五貼製入事。出榻敎上曰。大司成誰也。元始曰。南玄老也。上曰。陞補當之乎。元始曰。肅拜則爲之。而三抄尙不設行矣。上曰。本館不爲草記乎。元始曰。旣有大司成。則本館無草記之規矣。上曰。大司成旣已肅拜。何不爲陞補。或有引義事乎。元始曰。不知矣。自命書傳敎曰。陞試庠製。無或過限之意。曾有飭敎。又有定式之事。則再抄以後。尙不設行云。國子長旣已行公。何不爲之。事體所在。殊極寒心。當該大司成罷職。上又命書傳敎曰。發遣吏郞。諸執事淸齋與否。摘奸以來。又命書傳敎曰。大司成前望單子入之。上命退。諸臣以次退出。
정조 4년
行都承旨鄭元始坐。左承旨李亨逵坐。右承旨徐有防坐直。左副承旨金魯淳坐。右副承旨金魯永坐。同副承旨沈豊之坐直。注書二員未差。假注書吳翼煥仕趙衍德仕直。事變假注書姜彙鈺仕。
정조 4년
大駕詣永祐園入齋室後。政院玉堂藥房朝廷二品以上六曹堂上大司諫口傳問安。答曰。知道。
정조 4년
傳于李亨逵曰。百官揷羽。
정조 4년
沈豊之啓曰。入啓文書。同宜審愼。而密付單子。尤係重大。則當該注書之落字不書。疎率甚矣。其在事體。不可無警。從重推考。何如。
정조 4년
沈豊之。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。解渴次密水分饋之意。敢啓。答曰。知道。
정조 4년
又以訓鍊都監言啓曰。依下敎。巡令手李春得決棍之意。敢啓。答曰。知道。
정조 4년
大司成朴師訥疏曰。伏以。日吉辰良。嘉禮順成。祗謁園寢。回鑾萬安。欣忭之忱。曷有其極。仍念臣愚鹵賤品。最居人下。粵自先朝。濫蒙洪造。前後歷踐。罔非踰分。居常慙悚。若隕淵谷。迺者國子除旨。忽下於千萬夢想之外。臣聞命驚惶。罔知攸措。顧臣無似。雖閑司漫職。猶懼不稱。矧玆師儒峻選。責任不輕。苟非經術才識。厭服一世。矜式多士者。則上不可以虛授。下不可以冒據也決矣。如臣空疎蔑裂之類。初何嘗擬議於是任。而誤恩忽加。不少難愼。顧臣濫竽之愧。已無可言。而在朝家惜名器重遴選之方。尤豈不大有欠於綜核之政耶。第玆所陳。猶屬例讓。不敢覼縷。而至於衰老癃癈之狀。已悉於年前告休之章。只緣誠淺。未蒙允可。而一小臣進退。無甚輕重。微願雖切。而屢瀆是懼。擔曳病軀。黽勉隨逐。備數於起居之班。充位於參佐之列者。亦有年矣。蒲質向衰。勢同下山。精日益耗。病日益深。衰鑠之容。沈痼之形。已覺月異而日不同矣。又於向來雜科試役。調將失宜。風痰宿症。挾感重發。肢體麻木。神氣萎薾。咫尺房闥。轉側須人。雜試鍼藥。了無變動。閉戶涔涔。人事都廢。設令臣徒恃寵靈。不量才器。揚揚有冒出之意。其於疾病之難强。何哉。顧今陞試踰限。飭敎截嚴。此時此任。尤非如臣衰劣者。所可堪承。左右揣量。承膺無路。玆不得不冒死陳懇。伏乞聖慈。俯賜鑑諒。亟收臣新除職名。以重公器。仍令選府。勿復檢擬。俾臣得以安意調息。以卒生成之澤焉。臣無任屛營祈懇之至。答曰。省疏具悉。爾其勿辭。從速察職。
정조 4년
司諫金履禧。正言李濟萬等箚曰。伏以。臣等於從事官李度默結縛之擧。有不勝驚嘆者。度默之初不投刺。又不從軍。雖未知其事故之如何。而論以師律。合有罪過。記過勘處。無所不可。而至於免冠結縛。徒步驅迫。陪班之列。莫不震恐。觀光之人。擧皆驚駭。以殿下平日禮待臣隣之聖意。必無似此過中之處分。繼伏聞旋下記過蕩滌之敎。則尤可見結縛之本非聖敎。而祗緣校卒之誤着。終累禮待之聖德。豈不惜哉。此而置之。有駭聽聞。且關後弊。臣等謂當該校卒。各別重繩。常時不善檢束之大將。不可無飭。該營大將。亦爲推考。斷不可已也。取進止。答曰。省箚具悉。校卒事晩始聞知。卽令勘繩。今無可論。而大將推考事。所請是矣。依施。
정조 4년
大司憲李性源疏曰。伏以。日吉辰良。嘉禮順成。臣民慶祝。中外惟均。臣猥以無似。濫叨重寄。半歲居留。一味尸素。柵役纔半。船政未修。居常愧懼。若隕淵谷。迺於千萬夢想之外。忽伏奉憲長新命。臣誠驚惶感激。不省措躬之所也。顧今奸凶屛黜。化理更始。繩愆糾繆之責。激濁揚淸之任。惟在臺閣之得其人。況此風憲長席。地望尤別。如臣謭劣。決不容暫時僥冒。納符體重。雖未免冒沒入肅。而因仍蹲據。斷無是理。且合啓中定配罪人李觀源。卽臣袒免之親也。屬雖稍疏。心有不安。前後朝臣之似此處義。多蒙體諒之恩。區區情實。不敢自外。荐召之下。冒死仰籲。伏乞聖慈。亟命削臣之職。治臣之罪。以昭法紀。以安私分焉。臣雖不得進身於合討之列。而沐浴之義。不後於人。敢此論列焉。噫嘻。亂逆層出。懲討不嚴。三司合辭。今幾歲矣。上下相持。伈伈泄泄。殿下博觀載籍。曷嘗有此等凶逆。一日逭兩觀之誅。而國可以爲國。人可以爲人乎。嗚呼。國家之得有今日。特幸也。而幸不可常也。殿下其眞以鄭妻之出置近畿。龜柱之偃息海島。謂之王法已伸。國勢已安乎。窩窟未破。根株自在。千奇百怪。無所不有。至於洪國榮而極矣。噫。國榮亦人耳。殿下何負於渠。而乃於薄海含生。日夜所顒祝之宗祊大計。而生心沮遏。略無顧忌。其千罪萬惡。都不暇論。卽此一事。三尺莫逃。重臣陳箚。三司繼發。辭嚴義正。眞所謂國人皆曰可殺。而殿下之所以處之者。不過歸還田里而已。夫歸還二字。無此律名。是則國榮以恩而去。初未嘗施以薄罰也。天下寧有是哉。遂任其隨便居住。恣意出沒。凜然之憂。非朝伊夕。思之膽掉。言之髮豎。猶屬歇後語。而每於諸臺請討之啓。輒下胡不亟停之批。殿下果以此啓。爲可停而不停乎。又於近日。連下隄防鎭安兩行不悖之敎。大聖人至仁之德。孰不欽仰。而亂源未淸。則隄防不嚴。隄防不嚴。則人心世道。日益疑晦。雖欲滌蕩而鎭安之。終無所底定。臣竊覵殿下。過於涵忍。忽於威克。不顯戮鄭妻。而釀致範能之凶。不亟誅龜柱。而馴成量𨩌之逆。今又於國榮。而一向容貸。不早置法。將未知生出何等變怪。興言及此。寧不萬萬寒心也哉。伏願殿下。翻然改圖。赫然奮發。亟擧王章。以泄神人之憤焉。臣於治疏將上之際。伏承史局之命。而本職未解之前。末由趨膺。竝乞亟賜變通焉。臣無任屛營祈懇之至。答曰。省疏具悉。所陳已悉於前後疏批矣。
정조 4년
庚子四月十三日卯時。上幸永祐園。擧動入侍時。行都承旨鄭元始。左承旨李亨逵。右承旨徐有防。左副承旨金魯淳。右副承旨金魯永。同副承旨沈豊之。假注書吳翼煥趙衍德。記事官鄭東浚金載瓚。以次隨駕。王大妃殿進御一錢重人蔘粟米飮一貼煎入事。榻前下敎上具戎服。乘輿出協陽門。降輿乘馬。出弘化門。度弘化門街上。上曰。禁衛營文郞廳。不參陣上乎。卽爲知入。賤臣承命出來。復奏曰。郞廳李度默。以未投刺。不參陣上云矣。命書傳敎曰。事係師律。禁衛營文從事官李度默。爲先汰去。上曰。未出興仁門之前。李度默記過次。捉致待令。大駕出興仁門。始張鼓吹。詣遞馬所遞馬。仍幸到仁明園。命停鼓吹。駕前不卽停樂。上曰。旣命停樂。則何不停止乎。大抵行過陵寢園所之時。例停風樂。而況今三年內乎。吹螺兩宣傳官。爲先記過。詣永祐園洞口。上曰。都監郞廳徐鼎修。不參陣上。或未投刺而然乎。卽爲知入。賤臣承命出來。復奏曰。雖已投刺。而未參云矣。上曰。先大王明陵幸行時。厚謙。以軍門郞廳。不參陣上。先大王曰。厚謙雖是外孫。當自是而懲後矣。卽命處分。今徐鼎修。雖曰名官。豈敢如是乎。爲先記過待令。上謂兵曹判書蔡濟恭曰。徐鼎修之如是不參陣上。專無畏劫而然也。極爲非矣。卿須言之。命書傳敎曰。以本營事。旣有記過之命。揆以禮使之道。勢難兼察。訓鍊都監從事官徐鼎修。本職遞差。上到下馬所。下馬乘輿。入齋室後。諸臣問安。上具翼善冠淺淡服。乘輿詣紅箭門外。降輿就版位。再拜訖。步詣園上奉審。仍詣碑閣看審後。詣丁字閣。行酌獻禮再拜訖。亞獻官李溵。終獻官李徽之拜禮訖。通禮告禮畢。上還詣紅箭門內。就版位再拜訖。乘輿入齋室後。諸臣問安。上命遣金魯永。問安于王大妃殿惠慶宮。上具戎服。乘輿出齋室。降輿乘馬進發。自永祐園洞口。至興仁門。捧上言事。駕前下敎大駕到仁明園前。同副承旨馳詣仁明園。奉審以來事。駕前下敎上歷臨東關王廟。行展拜禮。東關王廟歷臨時。百官行禮置之。路上留住事。駕前下敎大駕到興仁門外停鼓吹。到弘化門街上。禁衛營從事官李度默。訓鍊都監從事官徐鼎修。記過竝蕩滌事。駕前下敎上曰。文郞廳記過。旣已勿施吹螺。宣傳官記過。亦爲蕩滌。上命宣傳官勞問。各軍門以次罷陣。朝廷問安置之事。駕前下敎大駕入弘化門。到協陽門。降馬乘輿入大內。諸臣問安。以次退出。
정조 4년
庚子四月十三日未時。上御誠正閣。禮房承旨入侍時。右承旨徐有防。假注書趙衍德。記事官鄭東浚。記事官金載瓚。以次進伏訖。王大妃殿進御一錢重人蔘粟米飮一貼煎入事。榻前下敎命書傳敎曰。旣已展拜。東南兩廟。遣將臣涓吉致祭。勿出朝報命書傳敎曰。路過丁閣前。封丘入望。遣承旨今十五日仁明園致祭祭文當製下矣。上曰。李度默捉來時。只據法乎。有防曰。果爲結縛而來矣。上曰。初以記過次待令云。而如是擧行。早知如此。則豈不善處乎。有防曰。渠是三司之臣。而所見極爲怪駭。此是校卒不善擧行之致矣。上曰。適會之事。而事極可怪矣。至於徐鼎修。殆不善爲之矣。況以軍色而如是乎。先朝時厚謙。猶以處分矣。有防曰。鼎修果不善爲之矣。上命退。諸臣以次退出。
정조 4년
行都承旨鄭元始坐。左承旨朴祐源坐直。右承旨李亨逵左副承旨朴取源坐直。右副承旨南柱老坐。同副承旨趙時偉坐。注書一員未差鄭東浚仕。假注書趙衍德仕直。事變假注書姜彙鈺仕。
정조 4년
藥房都提調鄭弘淳。提調洪樂性。同副承旨沈豊之啓曰。禮展園寢。聖慕罕新。伏未審夜間。聖體。若何。今日臣等。率諸御醫入侍。詳察聖候爲宜。王大妃殿症候。益有差勝之節乎。惠慶宮氣候。何如。臣等不任區區伏慮。敢來問安。竝此仰稟。傳曰。知道。慈殿氣候一樣矣。慈宮進御湯劑後。日次五點更爲製入。待下敎日入侍。宜矣。
정조 4년
朴祐源啓曰。凡郊行。許捧上言者。法意在於恤幽隱。而至若啓僥倖捧賄賂之弊。不可不痛禁。今因事端之摘發聞之。院吏密託掖隷。預給上言於駕未動之前。考其上言。則以踰越宮墻幻弄軍刑偸竊公貨等罪。皆是特敎減死之徒也。渠輩之冀其僥倖。不是異事。而院吏掖隷之符同作奸。不可以小事而置之。幾何而又不用情於勝於此之事乎。政院在董飭百司之地。院中有此事。而矇不知之。殊極寒心。諸承旨從當處分。而其委折査啓事。命下矣。本院書吏辛復輝處。更爲査問其委折。則以爲邊鎭國。以幻弄軍刑被謫事也。趙德昌。以踰越宮墻被謫也。金大昌。以偸竊公貨。被謫蒙放。而敢請于恩加資事也。邊哥趙哥處。則各錢五兩式。合爲十兩錢捧食。金大昌。自是富實之人。雖不卽捧。而事之成否間。渠必有情債。故以事成後。雖百兩錢。當爲與受相約而已。此漢處則初不有所捧。而右項上言三丈。果於動駕詣園所敎是後。朝食前。本院依幕。預給於別監池養謙處。使之待捧上言。傳敎之下。竝卽捧入之意申托。而所謂池養謙者。以曾前同僚之致。顔情甚熟。雖無賂錢相分之事。而上言之預先私授。果爲的實云矣。辛復輝身爲院吏。渠亦非不知上言。事體之不輕。而密捧賂錢。暗囑掖隷。乃敢於傳敎未下之前。以罪犯至重。不當捧入之上言。預爲與受者。究厥所爲。節節痛惋。事端綻露。關係重大。其間符同作奸委折。自本院先此究覈。而此外隱情。又安知其必無乎。今方移送法司。嚴刑究問後。使之照律重繩。而臣等爲其官長。旣未能先事檢飭。又不得卽地摘發。致有此下吏前所未有之擧。惶蹙俟勘。實無可達。而旣有委折査啓之命。故敢此査實以聞之意。敢啓。答曰。知道。諸般飭敎。都歸隨矢立的之科。叢脞極矣。至於政院貌樣。大不如昨秋以前。又何故也。至於本事。莫曰微細。預捧上言之不已。其弊將至於預捧。何許文書乎。又將復蹈分付之習。寧不萬萬寒心。其在嚴內外杜後弊之道。勢難例批。昨日仕進諸承旨。一竝遞差本職事。更當酌處矣。
정조 4년
承旨前望單子入之。鄭一祥申景濬李晉圭朴取源鄭趾煥宋煥喆落點。
정조 4년
傳于鄭元始曰。都承旨馳詣宗廟景慕宮。奉審摘奸以來。
정조 4년
傳于南柱老曰。新除授承旨牌招察任。
정조 4년
鄭元始啓曰。同副承旨宋煥喆。謂有情勢。陳疏徑出。原疏纔已退却矣。卽爲牌招。何如。傳曰。允。
정조 4년
傳于趙時偉曰。在外承旨許遞。前望單子入之。
정조 4년
承旨前望單子入之。李在學宋煥億落點。
정조 4년
傳于朴取源曰。新除授承旨。待下批牌招察任。其中違牌坐罷人敍用。大司成批下。卽爲牌招陞試。斯速設行。
정조 4년
鄭元始啓曰。新除授右承旨李晉圭。前以永興府使。方在居中。何以爲之。敢稟。傳曰。與狀罷有異。且許多居中人中。獨令敍用。殊非綜核之政。原望單勿施。
정조 4년
南柱老啓曰。臣與左承旨李在學伴直矣。謂有情勢。陳疏出去。原疏纔已退却矣。所當牌招入直。而拘於廳規。不得請牌。何以爲之。敢稟。傳曰。牌招。
정조 4년
又啓曰。密符親納。自是前例。而前廣州府尹宋煥億。謂有情勢。使偏俾替納。依定式推考警責。何如。傳曰。允。
정조 4년
下備忘記于南柱老曰。前望點下。雖出於收用之意。而至於紀綱自紀綱。監兵使之有所遭者。替納符之際。必於城外爲之。自是法例。而今聞政院微稟。始知其在本州替納。事未前聞。有關後弊。前廣州府尹宋煥億拿處。
정조 4년
承旨前望單子入之。朴祐源李邦榮落點。
정조 4년
傳于南柱老曰。承旨房仍。左承旨爲禮房。
정조 4년
以右承旨李邦榮牌不進罷職傳旨。傳于南柱老曰。只推。更爲牌招。
정조 4년
下備忘記曰。承旨宋煥億。以前任府尹事。旣命拿處。本職許遞。前府尹趙時偉。承旨除授。吏曹加資還收草記置之。
정조 4년
承旨前望單子入之。南柱老落點。
정조 4년
傳于趙時偉曰。承旨入侍。
정조 4년
鄭元始啓曰。假注書吳翼煥。身病猝重。勢難察任。今姑改差。何如。傳曰。允。
정조 4년
朴祐源啓曰。今十五日仁明園。遣承旨致祭事。命下矣。何承旨進去乎。敢稟。傳曰。以十七日退定。
정조 4년
朴取源啓曰。今此上言五十丈內。四十五丈。以猥濫拔去。五丈分下各該司次入啓之意。敢啓。傳曰。知道。
정조 4년
傳于朴祐源曰。吏曹郞廳發牌。諸執事淸齋與否。摘奸以來。
정조 4년
傳于朴取源曰。今日政院事。不謂溺職之甚者。傳敎之慢若不知。當該承旨從重推考。
정조 4년
傳于朴取源曰。政官待明朝牌招。
정조 4년
趙時偉。以備邊司言啓曰。以使行渡江消息探問以聞事。因傳敎行會灣府矣。卽見義州府尹金勉柱報本司者。則使行今月初四日還渡江狀啓。已爲封進之意。有所論報矣。此時特敎分付者。則使行雖已渡江。以此形止。宜卽星火狀聞。而今過多日。緩緩只報備局者。其所擧行。誠極寒心。國體所在。不可置而不論。義州府尹金勉柱罷職。何如。傳曰。允。
정조 4년
朴取源。以義禁府言啓曰。弘文館副修撰朴在源。施以放逐之典事。承傳啓下矣。朴在源依承傳。卽爲放逐之意。敢啓。傳曰。律名斟量。只命放逐。而無鄕里二字之故。似涉礙眼。以放逐鄕里擧行。
정조 4년
又以義禁府言啓曰。朴在源放逐草記批旨內。以放逐鄕里擧行事。命下矣。朴在源卽爲放逐鄕里之意。敢啓。答曰。知道。
정조 4년
正言金峙默疏曰。伏以。日吉辰良。嘉禮順成。臣民慶抃。曷有其極。臣罪戾積躬。禍延偏母。頑不滅死。喪制奄闋。瞻依松楸。血淚未乾。不自意薇垣除命。忽降此際。手擎恩誥。益增哽咽。仍伏念臣西邑便養。實出錫類之恩。而四朔莅任。遽失所恃。上未效芻牧之責。下未伸烏鳥之情。公私之間。志願俱乖。此莫非臣窮命所致。而到今苫塊餘喘。萬念都灰。豈復有束帶彈冠之望哉。且念臣家。世受國恩。與天無極。至於臣身。才識鹵莽。塵刹之報。絲毫蔑效。從今以往。移孝爲忠之道。惟在於竭力奔走。而逖違天陛。已多歲月。區區犬馬之誠。徒切耿結。乃者簪履之收。特出殊渥。在臣分義。豈不欲竭蹶趨承。第伏惟我殿下臨御以來。庶政一新。耳目之任。尤重其選。決非如臣庸愚。所可濫叨。顧何敢自處以宿趼。以遽然冒膺也哉。伏乞聖慈。俯垂曲諒。亟遞臣職。千萬幸甚。臣於祈免之章。不宜贅及他事。而憂憤所激。敢請懲討。惟聖明垂察焉。惟我殿下。春秋鼎盛。尙未有螽斯之慶。環東土含生之類。顒望而祈祝者。亶在於廣儲嗣一事。在廷臣僚。固宜力請之不暇。而伈泄度日。曾無一人爲之建白者。何幸天誘我王大妃殿下聖衷。十行玉音。丁寧懇惻。恩義俱摯。爰據典禮。載行縟儀。其爲宗國綿永之圖。可謂達天地而不悖。俟百世而不惑者也。凡爲今日臣子者。孰不欽歎頌祝。而若或有異議於其間。則便歸於亂賊之科。此實忠逆之分。人鬼之關也。噫嘻痛矣。朴在源之向來一疏。顯有不滿之意。敢於宮闈間事。妄加指摘。至以診察醫藥等語。肆然陳說。謂慈德可誣。謂慈敎不信。疑亂群聽。駭惑人心。隱然以中宮殿下。爲無疾而有疾。果如渠言。則慈聖至仁至慈之盛德。將至於少恩。克明克正之處分。終歸於假托耶。渠則自以謂爲中宮殿地。而究厥心腸。實是誣慈聖也。誣慈聖者。安得不爲宗社之罪人乎。惟此堂堂爲宗社之大義理。昭揭日星。而乃爲一在源所掩翳。寧不痛哉。論其罪狀。萬戮猶輕。而聖度天大。寬假至今。甄錄如舊。自同無故之人。一疏再疏。無復顧忌。臣尤不勝其痛惋也。顧其負犯。如彼至重。而尙逭王章。偃息牖下。此豈非失刑之大者乎。臣謂在源誣慈聖之罪。明正典刑。使慈聖之盛德。毋至於掩翳。帀域之群情。毋至於疑亂也。愚衷耿耿。言不知裁。僭妄之罪。無所自逃。臣無任激切屛營之至。答曰。省疏具悉。再昨年慈聖惻怛之敎。出於爲宗社之大計。念病源之難治。有此萬不獲已之擧。而其疏旨意。則蓋以爲病可治而不治。事可已而不已。不信慈聖之敎。妄言宮壼之事。侵逼萬重。罪固大矣。爾以椒房近親。有此請討之章。予豈有別見。況不從爾言。則恐有事係坤殿。而遲疑歇勘之嫌。然而但是言官。且以出於無知妄作之致。不甚究而從輕典。不害爲寬大之政。所擬律太過。施以放逐之典。可也。爾其勿辭。從速察職。
정조 4년
庚子四月十四日卯時。上御誠正閣。承旨入侍時。同副承旨沈豊之。假注書趙衍德。記事官鄭必忠。記事官鄭東浚。以次進伏訖。王大妃殿進御一錢重人蔘粟米飮一貼煎入事。榻前下敎豊之曰。卽者檢閱金載瓚。謂有親病。陳疏徑出。原疏以國忌齋戒。纔已退却矣。所當直捧禁推傳旨。而此與無端徑出有異。推考警責。何如。上曰。依爲之。出擧條命書傳敎曰。承旨前望單子入之。一倂待下批。牌招察任。上曰。六承旨一倂遞差。命退。諸臣以次退出。
정조 4년
庚子四月十四日酉時。上御誠正閣。禮房承旨入侍時。左承旨朴祐源。假注書趙衍德。記事官徐龍輔。記事官鄭東浚。以次進伏訖。王大妃殿進御一錢重人蔘粟米飮一貼煎入事。榻前下敎上曰。留院公事有無。知入。賤臣承命出來。復奏曰。公事有之云矣。上命讀侍從禁推緘辭軸。祐源讀奏訖。命書判付。上命祐源。讀假注書望筒。讀未訖。命書傳敎曰。實官前望單子入之。賤臣承命出來捧入。上曰。以首望爲之。命退。諸臣以次退出。
정조 4년
行都承旨鄭一祥坐。行左承旨李性源坐。右承旨朴祐源坐。左副承旨朴取源坐。右副承旨南柱老坐直。同副承旨趙時偉坐直。注書一員未差。鄭東浚病。假注書趙衍德仕直宋文述仕。事變假注書姜彙鈺仕。
정조 4년
趙時偉啓曰。今日兵曹省記中。奎章閣率屬。不爲書塡。故自本院屢次催促。終不書呈。其在重省記之道。不可無飭。當該兵曹入直堂郞。推考警責。何如。傳曰。近因閽禁申飭。閣吏未及通報去來之致。非兵曹堂郞之過。勿推。本閣該吏及省記次知下屬。自本閣從重科罪。
정조 4년
趙時偉。以禁衛營從事官來言言啓曰。今日本營軍兵日次私習云矣。敢啓。答曰。知道。
정조 4년
朴取源。以卽者刑曹郞廳來言言啓曰。今番動駕時。衛外擊錚人等。所當卽爲捧供。而昨今日以國忌齋戒正日。不得用刑。待無故日擧行云矣。敢啓。答曰。知道。
정조 4년
趙時偉啓曰。禁衛大將李敬懋。御營大將李柱國。以東關王廟南關王廟獻官。今方受香出去矣。所授命召及所兼左捕將右捕將命召大將牌傳令牌。來請還納。何以爲之。敢稟。傳曰。仍佩往來。禁御兩將及左右捕將。令訓將兼察。牌招聽傳敎。
정조 4년
傳于鄭元始曰。山林外。在外臺諫許遞。今日政差出。
정조 4년
有政。吏批。判書金鍾秀牌不進。參判鄭民始式暇。參議李敬養進。行都承旨鄭一祥進。吏批啓曰。判書金鍾秀牌不進。參判鄭民始式暇。小臣獨政未安。何以爲之。敢稟。傳曰。只出緊任。以李性源爲承旨。姜彝正爲副校理。李東郁爲副修撰。趙尙鎭爲禮曹參議。金蓍耇爲兵曹參知。尹勉遠爲黃州牧使。趙鎭衡爲獻納。
정조 4년
鄭一祥啓曰。新除授行左承旨李性源。卽爲牌招。何如。傳曰。允。
정조 4년
鄭一祥。以臺諫有闕。政事。取稟。傳曰。今日政差出。
정조 4년
吏批再政。李𡊠爲大司憲。
정조 4년
兵批。兼判書蔡濟恭病。參判李萬恢病。參議尹勉升入直進。參知金蓍耇未肅拜。同副承旨趙時偉進。副司直鄭元始李亨逵徐有防金魯淳金魯永沈豊之申景濬鄭趾煥徐鼎修單付。副司果吳大益單付。
정조 4년
注書鄭東浚病。代以宋文述爲假注書。
정조 4년
朴取源。以義禁府言啓曰。廣州前府尹宋煥億拿處事。傳旨啓下矣。宋煥億下去京畿水原地云。依例發遣府書吏。拿來。何如。傳曰。允。
정조 4년
庚子四月十五日巳時。上御誠正閣。奉審承旨入侍時。右承旨朴祐源。記事官鄭東浚。記注官李𤧣。記事官徐龍輔。以次進伏訖。上曰。奉審以來乎。祐源曰。臣馳詣奉審。仍爲摘奸。則無頉。諸執事進排官。亦皆無闕。祭物各別精潔熟設之意。亦爲申飭而來矣。仍命退。諸臣以次退出。
정조 4년
行都承旨蔡弘履坐。左承旨李亨逵坐。右承旨李在學坐直。左副承旨金頤柱坐直。右副承旨南柱老坐。同副承旨趙時偉坐。注書鄭東浚病一員未差。假注書趙衍德仕宋文述仕直。事變假注書姜彙鈺仕。
정조 4년
趙時偉啓曰。明日常參經筵。取稟。傳曰。只晝講。
정조 4년
南柱老啓曰。莫重臺啓。謄書之際。有此欠敬之事。而矇未照檢。遽然捧入。致勤下敎。臣之不察之失。惶恐待罪。而當該注書從重推考。何如。傳曰。日昨本院未能修擧之事。至有處分之敎。墨有未乾。繼入者又復等閑看過。事之大小姑捨。若此不已。自上其將替行該房之事乎。況在該房。固當竢勘之不暇。而旣無待罪之稟。反請注書推考。以此以彼。不可無警後之道。當該承旨遞差。本院之擧行尙然。他司何論。伴直承旨。從重推考。注書。不過以假官新入生疎之致。勿論。如是處分者。匪直爲此事而已。嗣後少加淬勵事。各房知悉。
정조 4년
趙時偉。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 4년
南柱老。以實錄廳郞廳摠裁官意啓曰。本廳纂修。今已告訖。堂上金鍾秀。時帶館閣。仍令察任。其餘堂上鄭好仁鄭昌聖徐有寧鄭一祥金履素李鎭衡李性源金夏材蔡弘履。郞廳柳誼嚴思憲沈樂洙權以綱宋樂尹行修朴天行李顯永宋民載呂萬永李亮載尹得孚李師濂李正薰沈基泰李度默趙鼎鎭李鼎運尹長烈李濟萬李敬一。竝依例減下。何如。傳曰。允。又以實錄廳郞廳摠裁官意啓曰。本廳纂修之役。諸堂郞逐日仕進。今年編摩。至於垂畢之境。故堂上鄭一祥李性源所授年條。更爲分排於先畢之堂上。今已一齊訖役。所編史草時政記等諸冊子。一一樻封後。使兼春秋。仍前守直之意。敢啓。傳曰。知道。分授年月。雖無草記之例。而臨訖役加請差出。故意謂李性源之所受年條。未及抄出。至有遞職之命矣。
정조 4년
趙時偉啓曰。合辭方張之時。諫院無詣臺之員。事甚未安。未肅拜呈告人員。竝卽牌招。何如。傳曰。允。
정조 4년
備忘記。觀此實錄廳別單。皆以纂修已畢書塡。而其中堂上二人。連以本職懸頉。事役之因此遲滯。可知。同知實錄事鄭一祥李性源。本職許遞。使之着意擧行。
정조 4년
蔡弘履啓曰。今日左副承旨朴取源。不爲仕進。卽爲牌招。何如。傳曰。許遞。
정조 4년
傳于南柱老曰。承旨前望單子入之。入之。蔡弘履落點。又傳于曰。承旨前望單子入之。入之。鄭晩淳金文淳李在學落點。
정조 4년
以右承旨金文淳牌不進罷職傳旨。傳于蔡弘履曰。只推。更爲牌招。
정조 4년
兵曹口傳政事。副司直鄭一祥李性源。
정조 4년
傳于蔡弘履曰。政事。當日爲之。
정조 4년
有政。吏批。判書金鍾秀進。參判鄭民始病。參議李敬養病。行都承旨蔡弘履進。以李顯模爲持平。鄭元始爲戶曹參判。鄭好仁爲同義禁。趙公鎭爲監察。金恒柱爲敦寧主簿。林仁浩爲司饔主簿。李亨逵金頤柱爲承旨。承文博士李之珩。成均學正金命彦。學諭車亨衢單付。
정조 4년
兵批。兼判書蔡濟恭。參判李萬恢。參議尹勉升病。參知金蓍耇入直進。同副承旨趙時偉進。副司直徐有寧朴祐源朴取源李正薰。廣州中軍單林永老。
정조 4년
以行左承旨鄭晩淳牌不進推考傳旨。傳于金頤柱曰。許遞。
정조 4년
傳于南柱老曰。新除授承旨。牌招察任。
정조 4년
李在學啓曰。實錄廳持去日記。自己酉至辛卯。合一百八十九卷。盡爲還來之意。敢啓。傳曰。知道。
정조 4년
傳于李在學曰。承旨房仍。左承旨爲兵房。右承旨爲禮房。以備忘記。又傳于曰。左議政兼帶摠裁官之任。許副。右議政爲摠裁官。校正之役。自明日擧行。
정조 4년
趙時偉。以弘文館言啓曰。新除授副校理姜彝正。卽爲牌招察任。何如。傳曰。允。
정조 4년
吏批啓曰。奉常寺正李顯永呈狀內。身病猝重。勢難察任云。今姑改差。何如。傳曰。允。
정조 4년
南柱老。以戶曹言啓曰。景秋門內宮墻改築及含春苑築墻門始役日子。令日官推擇。則今月十七日卯時爲吉云。以此日時擧行之意。敢啓。傳曰。知道。
정조 4년
趙時偉。以兵曹言啓曰。專經武臣講官加抄啓人員。別單書入之意。敢啓。傳曰。知道。
정조 4년
又以刑曹言啓曰。今番動駕時。衛外伏地人良女張召史處。推問委折。則渠以平安道博川人。流離上京矣。日前行幸時。觀光次出往。而不敢坐視。攢手拜伏之際。被捉於羅將處以來。而初無呼籲之事云。渠若有所懷。欲爲白活而然。則今於査問之下。必無隱諱不告之理。而鄕曲村女。嚴畏俯伏。不是異事。別無可罪之端。出付邸吏。下送該邑。何如。傳曰。允。卽爲放還。當初禁喧羅將之公然推捉。極甚駭然。此後復有此等之弊。竝與都事而處分。以此預爲嚴飭。
정조 4년
又以刑曹言啓曰。今番動駕時。洪忠道堤川居民朴處權。擊錚於衛外。故取考其原情。則本縣二去乙亥年那移還穀。今春因特敎蕩減。而下敎前猾吏輩。適當空官之時。私發猛差。劫捧那移三稅。肆然作錢。不置一斛於官倉。故欲以已納之穀。移錄於新三稅。呈訴本官。轉報巡營。則巡營以其令前已捧。不許移錄云。旣非四件事。而以如此鎻屑之事。猥煩天廳。極涉無嚴。其供勿施。自臣曹依律勘處。何如。傳曰。所訴雖甚猥越。而事情則似非理外之說。巡營之如是決給。又何意義。本事。更令本道。據實以聞事。行會。以爲決處之地。擊錚人參酌。決罪放送。
정조 4년
又以刑曹言啓曰。今番動駕時。慶尙道義城居良女金召史。擊錚於衛外。故取考其原情。則其父聲海。爲洪沈等所誣。方囚營獄。屢次受刑云。而蓋玆事。聲海與洪沈等。曾有私嫌。昨年夏間。以萬萬凶悖之說。書呈議送。故其時道臣李在簡。嚴覈本事。至於密啓。聲海。因判下連加嚴刑。期於得情。則聲海終不就服。乃使其女。粧撰爲說。有此呼籲之擧者。誠極痛駭。原情內辭緣勿施。何如。傳曰。允。
정조 4년
大司憲李𡊠。大司諫李義行。掌令尹行晉。持平崔守魯。獻納趙鎭衡。校理姜忱林濟遠。副校理李時秀姜彝正。修撰徐有成尹尙東。副修撰金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。
정조 4년
大司憲李𡊠。大司諫李義行。掌令尹行晉。持平崔守魯。獻納趙鎭衡啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答兩司曰。不允。末端事。何不速停此啓也。
정조 4년
掌令尹行晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上。答府曰。不允。趙濟泰等事趙嵎事。亟停勿煩。
정조 4년
獻納趙鎭衡啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請削黜罪人李義翊。爲先亟施屛裔之典。措辭見上答院曰。不允。安兼濟等事埏事。亟停勿煩。
정조 4년
左議政李溵箚曰。伏以實錄纂修之工。實賴我聖上董飭。今幸告訖。惟是刊印時日爲急。而所撰文字。各出諸堂之手。未成一統之文。及今差出校正堂郞。一番校正。然後可爲完書。而始當入梓矣。考之故事。文衡文任。必主之。而卽今堂上中館閣時帶。只有一人。文衡則有闕矣。卽命會圈差出。及時擧行。以重國體。恐不可已也。仍念臣之病形。日甚一日。精思錯落。前忘後遺。摠裁文字。實無其望。亦願亟命改授。俾史事毋缺。臣不勝顒祝。取進止。答曰。省箚具悉卿懇。雖無文衡。自可編摩。予則以爲會圈。決非續續爲之之事也。至於箚末引義。不可無曲諒之道。兼帶摠裁官之任。玆命許副焉。仍傳于李在學曰。此批答遣史官。傳諭于左議政。
정조 4년
右副承旨朴祐源疏曰。伏以臣。與左承旨臣李性源。爲舅甥之親。相避之法。在下當遞。玆敢援例陳章。伏乞聖慈。俯垂鑑諒。亟遞臣職。以存公格。不勝幸甚。臣無任屛營私懇之至。謹昧死以聞。踏啓字。
정조 4년
持平李正薰疏曰。伏以日吉辰良。嘉禮順成。園寢祗謁。聖孝克伸。臣民慶忭。曷有其極。仍伏念臣空疎鈍劣。百不猶人。至於淸朝言責之任。豈有一分堪承之望。而迺者柏府除命。遽下於合辭方張之時。義重沐浴。顚倒出肅。曠日虛縻。愧懼徒積。第臣有情理萬萬煎迫者。臣之承重祖母。在於臣叔父臣東遇三陟府任所。而年迫八耋。素抱關格之疾。居恒懍綴。寧日絶少。臣實無離違供職之勢。而頃伏承史局飭敎。蒼黃登途。奔走編修之役。亦已有日于玆矣。晨昏久曠。情私難抑。卽接衙信。則臣之祖母。近因寒煖之不調。將攝失宜。重添毒感。舊症新𧏮。一倍交劇。膈痞而勺飮難下。胃逆而藥餌無效。宛轉床笫。氣息奄奄。急脚踵至。促臣歸視。臣於是。焦遑罔措。心神飛越。至情所迫。按住不得。玆敢忙陳短章。疾聲呼籲於天地父母之前。伏乞聖慈。俯垂矜察。亟許鐫削臣所叨之職。以便救護。仍治臣擅行之罪。以肅朝綱。不勝大幸。臣無任屛營祈懇之至。謹昧死以聞。踏啓字。
정조 4년
庚子四月十六日。兼春秋張顯慶。刑曹啓目。燕岐居李忠國。衛外擊錚。爲父訴冤事。下該曹取招矣。李忠國。依先朝受敎放送。而所供如此。上裁。何如。啓。傳曰。放送爲良如敎。
정조 4년
庚子四月十六日辰時。上御誠正閣。晝講入侍時。知事蔡濟恭。特進官鄭昌聖。參贊官趙時偉。侍讀官姜忱。檢討官尹尙東。假注宋文述。記事官徐龍輔金載瓚。宗臣安昌君燝。武臣行副護軍具以謙。掌令尹行晉。以次進伏訖。上讀前受音訖。忱讀論語第七卷。自叔孫武叔毁仲尼。止何其可及也。上讀新受音訖。忱曰。愼言語於學問工夫。極爲要切。人君尤宜崇尙簡默。大抵酬酢之際。絲綸之間。諄諄反復。洞然無隱。固是明君懿辟之事。而雖然國家之治亂興亡。係於君之一言。群下之進退禍福。亦係於君之一言。記諸簡冊。布于中外。雖以明哲之君。固難言言而盡當於理。事事而皆合於道。且使小人在朝。則亦不無揣度迎合之患。故言箴有云。傷煩則支。又曰。矧是樞機。況過費辭氣。有非聖人保嗇精神之道乎。天道不言。而四時行萬物亨。人君代天理物。而高拱淵默。則太平之治。可致也。愼言語三字。足爲聖學加勉之符矣。伏願深留聖意焉。又曰。立之斯立。道之斯行。綏之使來。動之斯和。此乃聖人範世化民之功效。而其中動斯和。尤言功化之極處。故註曰。和謂於變時雍。欲和百姓。當和朝廷。欲和朝廷。當祛朋黨。三代之前。何嘗有朋黨。而九官相讓。同寅協恭。故民自在於春風和氣中。至於三代以後。不然。漢有東京。唐有牛李。宋有蜀洛。皇明有東林。皆不能罷朋黨。朝廷之上。戈戟相尋。變亂層生。國隨以危亡矣。此不過在於上之人如何耳。無偏無黨。王道蕩蕩。此乃聖王建極之治也。以節目間事言之。用捨進退之際。好惡是非之間。務以大中至正之道。而毋有偏陂頗僻之風。則朝廷自然協和。百姓自然熙和。而國脈以至靈長矣。卽今乃是一初淸明之會也。孔聖之動之斯和。唐堯之協和萬邦。此其時也。於此等處。愓念觀省。深有望焉。上曰。所陳。好矣。下番亦陳所見。尙東曰。陳亢。或曰。子貢弟子。爲弟子者。各尊所聞。但知其師之賢。而不知其師之爲聖。亢之見。蓋局矣。其言曰。夫子至於是邦也。必聞其政。求之歟。抑與之歟。亢於是。已有不知聖人之病痛。故子貢。以溫良恭儉讓五字。形容盛德光輝之發於外者。丁寧敎諭。而亢猶迷不自悟。至是而又有仲尼豈賢於子之問。則子貢。不得已以夫子功化之著顯者。至於生榮死哀之地而發揮。言之。蓋子貢之學。得之夫子。晩年進德。極於高遠。故其稱道聖人之言。至於如此。所以爲聖門高弟也。此等處。幸可留念焉。上曰。所陳。亦好矣。知事有何見乎。濟恭曰。夫子之不可及。猶天之不可階而升云者。只言聖人功化之難形。非言聖人學問之難及。夫子之訓。自志于學。至從心所欲不踰矩。皆有進德之階級。曾子。是孔門嫡傳。而大學一部。亦見階級之井井。若以不可階而升。而謂不可追學先聖。則恐有害於聖明進德修業之方矣。上曰。所論。極好矣。特進官有何見乎。昌聖曰。上下番及知事。已爲陳達。臣則別無可奏者矣。上曰。參贊官言之。時偉曰。臣亦別無可陳之言矣。忱曰。臣俄以愼言語三字。有所陳達。而因文義有區區所懷矣。近來傳敎。或有已下政院。而旋有抹去之敎者。大聖人辭敎。固不無顚倒之憂。且以李度默事言之。其不爲待令於陣上。誠有罪矣。如欲罪之。當下敎於該營大將。詢其委折。然後罪之未晩。而不此之爲。有捉待門外之敎。故校卒輩謂有上敎。免其冠而束縛之。驅迫之於街路之上。觀瞻所及。莫不驚駭。其所犯則雖在行陣間。而其身則曾忝經幄之臣者也。此等擧措。有非聖上禮使群下之本意。今於愼言路一事。宜有所反省處。從今以後。則凡於處分。須加審愼。毋或有輕遽過中之意。宜矣。上曰。傳敎事未知何謂。而第當有改無勉矣。李度默事。雖未知伊時曲折。而至於免冠結縛。則所見果爲可駭。第渠旣爲從事。則不參行陣。烏得無罪。當初只以記過待令爲敎矣。中間傳命之際。轉入捉致二字。故軍中之律捉致。則不得不結縛云。中間誤傳。未免轉轉誤了。此亦可爲在廷諸臣言不愼之戒矣。濟恭曰。然矣。第三司之言。則不得不如是矣。上曰。玉堂之以此爲言固好。而伊日臺諫之箚。未免有欠。若傅於君德之勉戒。則似好矣。臺箚。以請治校卒爲言。故果允其請。而第捉致者結縛。自是軍中古例。近因宿衛所軍校。皆是京中人。故拘於顔面。有所容恕。遂成新例云。則今番校卒之罪。似未必有嚴治之端矣。濟恭曰。然矣。上曰。近來臺諫。不言人過失已久。其日請推。便是開眼處。故特從其請矣。向者卿之所奏。京兆堂上事。亦好矣。若使厭人違忤。無所可否。則安在其官師相規之意。而亦安得爲朝廷之事乎。濟恭曰。聖敎至當。國有言則興。無言則亡。雖曰治世。豈無可言之事耶。上曰。然矣。言者所不可無。而第言事之際。或有挾雜私意之端者。是可慮也。濟恭曰。此則惟在聖明之鑑臨耳。上曰。大抵言者。人之樞機。不可不愼者。君子之辭令也。濟恭曰。衛武九十作抑戒以自警。有曰。斯言之玷。不可磨也。南容三復此詩。而孔子稱之。則儘乎言者。君子之不可不愼。而第言者。由心而出。心無操存之工。則雖欲愼言。不可得矣。是以君子。必貴存心之學。伏願聖明特加留念焉。上曰。子禽之不識仲尼。固無足怪。仲尼之德。如天覆地載。衆人在於化育中而不知矣。濟恭曰。聖敎至當矣。學者進於顔曾地位。然後可知聖人。雖子貢。亦可以知之。而至於子禽。烏得以知之乎。忱曰。子貢亦未必知聖人。故至有有若似聖人之言矣。上曰。欲知聖人。當從何處看得耶。忱曰。此不外乎學問矣。上曰。學問二字。所包甚大。欲指的拈出。則當於何處用工乎。濟恭曰。此言近於老生之常談。而亦不過誠意正心而已。上曰。曰誠曰敬。聖人拈出言之。而此亦衰世之意也歟。濟恭曰。然矣。非但誠敬二字。上世本無學字矣。上曰。實錄廳校正堂上幾人。而大提學必當之乎。濟恭曰。古規用三人。而大提學主之矣。大提學若無時任。則前文衡亦似當之矣。上曰。校正廳事例。何如云耶。時偉曰。謄錄書寫官。當爲先差出。而中草謄出之後。粉板郞廳。移載粉板。因爲入梓云矣。上曰。王大妃殿進御一錢重人蔘粟米飮一貼。煎入。出榻敎上曰。新除授承旨。待下批牌招察任。上曰。新除授承旨中罷散人敍用。竝出傳敎上曰。都承旨蔡弘履牌招察任。出榻敎上命時偉。讀承旨鄭晩淳金文淳李在學等落點。仍命退。諸臣以次出。
정조 4년
行都承旨蔡弘履坐。左承旨李亨逵坐。右承旨徐有防未肅拜。左副承旨朴祐源坐直。右副承旨金頤柱坐直。同副承旨趙時偉病。注書鄭東浚病一員未差。假注書趙衍德仕宋文述仕直。事變假注書姜彙鈺仕。
정조 4년
朴祐源啓曰。自明日縕繹間。視事。頉稟。傳曰。知道。
정조 4년
蔡弘履啓曰。今十七日仁明園致祭事。命下矣。何承旨進去乎。敢稟。傳曰。禮房承旨進去。
정조 4년
朴祐源啓曰。勅書入京翌日。當爲頒敎。藝文提學金鍾秀。待開門牌招。敎文使之製進。何如。傳曰。允。
정조 4년
傳于蔡弘履曰。各司久任郞廳待令。
정조 4년
蔡弘履啓曰。同副承旨趙時偉。今日不爲仕進。卽爲牌招。何如。傳曰。許遞。
정조 4년
傳于蔡弘履曰。承旨前望單子入之。入之。朴祐源金魯淳落點。
정조 4년
蔡弘履啓曰。新除授右承旨朴祐源。同副承旨金魯淳。卽爲牌招。何如。傳曰。允。
정조 4년
金頤柱啓曰。明日殿座時。承旨當爲備員。而左副承旨李在學。移拜義州府尹矣。有闕之代。政官牌招。開政差出。何如。傳曰。允。
정조 4년
有政。吏批。判書金鍾秀進。參判鄭民始進。參議李敬養進。行都承旨蔡弘履進。以趙時偉爲承旨。以奇彦觀爲奉常正。
정조 4년
兵批。兼判書蔡濟恭病。參判李萬恢病。參議尹勉升病。參知金蓍耇入直進。右副承旨金頤柱進。副司直鄭晩淳南柱老趙時偉金魯淳。
정조 4년
金頤柱啓曰。以來二十一日輪對。取稟。傳曰。爲之。
정조 4년
蔡弘履啓曰。新除授同副承旨金魯淳。時在京畿富平地。斯速乘馹上來事。下諭。何如。傳曰。許遞。前望單子入之。入之。徐有防落點。
정조 4년
傳于徐有防曰。漕運差使員。夕講。同爲入侍。
정조 4년
金頤柱啓曰。以司諫金履禧。正言金峙默李濟萬牌不進罷職傳旨。傳曰。只推。
정조 4년
又以禮曹言啓曰。今此專經文臣殿講時。應講人員捧甘各司及五部捧擧案單子。已爲修正入啓。而副司果徐鼎修。軍職廳擧案中落漏矣。今始書呈擧案。雖與規避者有異。旣非原在外。則不可置之。令政院稟旨。依事目施行。何如。傳曰。行陳則不赴。殿講則規避。不料新入法從之列者。有此占便之習也。依事目施行。而旣有久任郞廳入侍之命。至於殿講。又隔一霄。不可曲循。事過後捧傳旨。
정조 4년
李亨逵。以御營廳言啓曰。本廳二番騎士將李榮逵。身病猝重。勢難察任。改差。何如。傳曰。允。
정조 4년
大司憲李𡊠。大司諫李義行。掌令尹行晉。持平崔守魯。獻納趙鎭衡啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。末端事。何不速停此啓也。
정조 4년
持平崔守魯啓曰。請大靜縣爲奴罪人金壽賢。依律處斷。請興陽縣爲奴罪人何翼龍。南海爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。趙濟泰等事趙嵎事。亟停勿煩。
정조 4년
獻納趙鎭衡啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快定王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請削黜罪人李義翊。爲先亟施屛裔之典。措辭見上答院曰。不允。安兼濟等事埏事。亟停勿煩。
정조 4년
庚子四月十七日巳時。上御誠正閣。禮房承旨入侍時。左副承旨李在學。假注書宋文述。記事官徐龍輔金載瓚。以次進伏訖。上命在學曰。爾往仁明園。致祭祭物諸執事。仍爲摘奸以來。上曰。祭文觀之乎。在學曰。觀之矣。第殄瘁之殄字。似誤書以下矣。上曰。然則改之。可也。上曰。王大妃殿進御一錢重人蔘粟米飮一貼。煎入。出榻敎上曰。殿講擧案徐鼎修。不入乎。在學曰。果不入矣。上曰。承文院多官中。何其講員之少耶。亦可駭也。仍命退。諸臣以次出。
정조 4년
庚子四月十七日巳時。上御誠正閣。晝講。詣臺臺臣同爲入侍時。特進官鄭民始。同知事李鎭衡。參贊官金頤柱。侍讀官姜彝正。檢討官尹尙東。假注書宋文述。記事官徐龍輔金載瓚。宗臣凝善君爔。武臣同知李昌運。持平崔守魯。獻納趙鎭衡。以次進伏訖。上曰。彼臺諫。一則是崔守魯。一則誰也。頤柱曰。是獻納趙鎭衡也。上讀前受音訖。彝正讀論語第七卷。自堯曰咨爾舜。止公則說。上讀新受音訖。彝正曰。五聖之傳授心法。只在於中之一字。首章旣云允執其中。末乃曰。公則悅。中則不期公而公。不期悅而悅。不獨民心悅。抑亦天心悅。天人之心悅。則可以享有天祿矣。召公之告成王。亦以諴小民。爲祈天命之本。以疾敬德。爲諴小民之本。與此章。語雖異。而旨則同。編書者之歷敍五聖之事於終編者。其旨甚微。夫以孔子之聖。不得其位。故不能做五聖之治。而止於闡明斯道。今我殿下。則旣有其位。果能中而且公。則八域含生之類。莫不悅焉。萬年無疆之休。可以期矣。伏願深加體念焉。上曰。所陳。好矣。下番亦陳所見。尙東曰。此篇卽五聖相傳之事。上番旣已反復陳達。則臣無容更論。而其中有曰寬則得衆。寬故能得衆也。舜之言曰。衆非元后何戴。后非衆罔與守邦。人君苟欲守邦。非得衆而何。苟欲得衆。非寬而何哉。皐陶之稱帝德。亦曰。御衆以寬。與此寬則得衆之語。可以相表裏矣。爲人君者。不尙寬裕。而專事苛刻。則在下之衆。將無以措其手足。秦漢之事。此已然之明驗也。雖然寬亦有弊。人君若專以寬爲治。則政令施措之間。悠泛恬嬉。易至於緩不及事矣。舜之言曰。寬而栗。苟得寬中有栗。兼濟竝行。則其於得衆御衆之道。可以兩得其中矣。伏願深加留念焉。上曰。所陳。好矣。同知事有何見乎。鎭衡曰。此章卽五聖爲治之要訣。而首以天錄爲言。末以民食爲言。中言善人之富。以此觀之。則爲治之要。固不外於保民之生。而保民之道。亦不出於利用厚生之方矣。上曰。好矣。特進官有何見乎。民始曰。武王之治。至矣盡矣。而以此章觀之。則其要不過乎立規模得賢才而已。所謂謹權量審法度云者。立規模之事也。所謂擧遺逸云者。得賢才之事也。二者廢一。無以制治。非但周室。有國皆然。況當挽近以來。人才渺然。法度解弛。今日急務。尤可見不外於此矣。上曰。極好矣。參贊官言之。頤柱曰。臣則別無可陳之言矣。上曰。夕講爲之。出榻敎上曰。久任郞廳。詣臺臺臣。夕講同爲入侍。出榻敎仍命退。諸臣以次出。
정조 4년
庚子四月十七日申時。上御誠正閣。左副承旨入侍時。左副承旨李在學。假注書宋文述。記事官徐龍輔金載瓚。以次進伏訖。上曰。無撓行祭。而凡百無頉乎。在學曰。臣承命馳詣仁明園致祭時。看審祭物。則祭酒水果。頗欠精潔。祭器則爵一坐。亦有破缺。典祀官守奉官之不能致謹。俱涉可駭。該寺公事提調。亦難免不善檢飭之失。推考警責。當該典祀官及守奉官。所當論罪。而本院請推之外。無他可施之罰。何以爲之乎。上曰。依爲之。官員拿處。可也。出擧條上命在學。讀義州府尹薦望。在學讀畢。上曰。是官在爾。非必爲華。而邊遠之民。政爾無告。爾其往莅。必須善爲也。仍命退。諸臣以次出。
정조 4년
庚子四月十七日申時。上御誠正閣。夕講詣臺臺臣。各司久任郞廳。漕運差使員。同爲入侍時。特進官鄭民始。同知事李鎭衡。參贊官朴祐源。侍讀官姜彝正。檢討官尹尙東。假注書宋文述。記事官徐龍輔金載瓚。持平崔守魯。獻納趙鎭衡。戶曹正郞洪彦燮。戶曹佐郞林濬。兵曹正郞宋民載。訓鍊都監從事官徐鼎修。御營廳從事官朴天衡。禁衛營從事官吳大益。養賢庫主簿崔大衡。成均博士張漢喆。刑曹正郞李宜白。訓鍊都監兼從事官鄭益祚。宣惠廳郞廳沈公猷李元培。漢城主簿朴光晦。司僕僉正李禾。判官鄭華淳。掌樂僉正李普中。訓鍊都監從事官趙時完。訓鍊都監軍餉郞廳權璛。軍資判官宋達淵。廣興副奉事朴順命。禁衛營糧餉郞廳朴光翰。御營廳糧餉郞廳元䋜鎭。群山僉使金道煥。法聖僉使金漢謙。以次進伏訖。彝正讀論語七卷。自子張問於孔子。止篇末。上讀新受音訖。彝正曰。從政之道非一。而其要不越乎區別美惡。美者尊之。惡者屛之。尊屛二字。竊謂好矣。此章再問而再答之。節目頗詳。願加聖思焉。傳曰。誦其詩讀其書。不知其人可乎。二十篇問答。言語之間。反復玩味。則孔聖之所以爲孔聖。抑可想像而知耳。宋臣趙普。不過一村學究。而猶以半部論語。佐治太平爲言。今聖學高明。旣致其知。若措以行之。則唐虞之治。不難做矣。深留聖念。是臣之望也。上曰。下番亦陳所見。尙東曰。夫子言五美。而惠而不費其一也。蓋惠者。所以與人也。苟以府庫之財。擧以與人。則安得人人盡給。而其費亦豈有限耶。是以子張之再問。而子曰。因民之所利而利之。大抵民之所利。不過致力農桑仰事俯育耳。苟或奪其農時。而徵求無節。則民之失其利。而不能安居者。其弊曷勝言哉。今當一初之會。愛民之政。宜先留念。致使八域蒼生。無一人失其所利者。是臣區區之望也。上曰。同知事言之。鎭衡曰。儒臣言惠而不費之義誠是矣。聖人養民之道。只在於損上益下。而亦不必損上之所有。以益於下。如山林川澤與民共之。斧斤以時入山林者。皆惠而不費之義也。上曰。好矣。特進官言之。民始曰。論語一部。是聖人心法。而其卒也。以爲政之要道言之。於此。可見聖學體用之兼備也。上曰。亦好矣。彝正曰。論語旣已畢講。其次爲大學也。先大王朝。有御製序文。今當依此付標乎。上曰。然矣。久任郞廳進前。戶曹正郞洪彦燮進伏。上曰。職掌。何也。有何弊瘼乎。彦燮曰。職掌版籍司別營別例房糧餉廳。而別無弊瘼之可奏矣。上問各掌遺在。彦燮對畢。上曰。糧餉廳無弊乎。彦燮曰。糧餉廳則朝家洞燭其弊局。方欲釐正。今臣不敢言其一二些少之弊矣。上曰。別營若無弊。則稅捧之不願其倉。何也。彦燮曰。軍糧每以斗分準給。故捧上亦有稍準之例矣。命退去。戶曹佐郞林濬浩進伏。上問職掌。濬浩曰。版籍司別例房別庫應辦色也。上曰。有弊瘼乎。濬浩曰。無之矣。上曰。有所懷乎。濬浩曰。無之矣。上問遺在。濬浩對畢。命退去。兵曹正郞宋民載進伏。上問職掌。民載曰。一軍色有廳色馬色也。上曰。有弊瘼乎。民載曰。馬色有些少弊端。而別無擧而仰對者矣。上曰。有所懷乎。民載曰。無之矣。上問遺在。民載對畢。命退去。訓鍊都監從事官徐鼎修進伏。上曰。有弊瘼乎。鼎修曰。臣新爲此職。未及知之矣。上問遺在。鼎修對畢。命退去。御營廳從事官朴天衡進伏。對如鼎修。命退去。禁衛營從事官吳大益進伏。對如天衡。命退去。養賢庫主簿崔大衡進伏。上曰。有弊瘼或所懷乎。大衡曰。竝無之矣。上曰。汝是掌務官乎。大衡曰。非也。命退去。成均博士張漢喆進伏。上曰。有弊瘼或所懷乎。漢喆曰。竝無之矣。上曰。若無弊瘼所懷。則何以入來乎。漢喆曰。以掌務官。故進來矣。上曰。掌務官掌何事耶。漢喆曰。掌供士錢財矣。命退去。刑曹正郞李宜白進伏。上曰。有弊瘼乎。宜白曰。刑曹非錢布衙門。詞訟則取決於堂上。故無弊可陳矣。上曰。刑曹之弊。甚於錢布。詞訟之間。想不無行賂枉法之弊矣。宜白曰。是則然矣。命退去。訓鍊都監兼從事官鄭益祚進伏。上問職掌。益祚曰。職任本是主管糧餉廳。而近來糧餉廳移屬戶曹。則本職只存名色。而實無職掌矣。命退去。宣惠郞廳沈公猷進伏。上問職掌。公猷曰。湖西色也。上曰。有弊瘼乎。公猷曰。無之矣。上問遺在。公猷對畢。命退去。宣惠郞廳李元培進伏。上問職掌。元培曰。均役廳也。上曰。有弊瘼乎。元培曰。無之矣。上問遺在。元培對畢。命退去。漢城主簿朴光晦進伏。上曰。有弊瘼或所懷乎。光晦曰。竝無之矣。上曰。是何人也。鄭民始曰。臣亦未能詳知。而似是朴彭年後孫也。命退去。司僕僉正李禾進伏。上曰。有弊瘼或所懷乎。禾曰。竝無之矣。上問遺在。禾對畢。命退去。司僕判官鄭華淳進伏。對如禾。命退去。掌樂僉正李普中進伏。上問職掌。普中曰。敎閱聲樂也。上曰。爾能敎閱聲樂乎。普中曰。臣待罪以後。二六坐起。常常爲之。故聲樂似勝於前日云矣。上曰。言其勝於前日者。誰也。普中曰。提調及員役輩之言如此矣。命退去。訓鍊都監從事官趙時完進伏。上曰。是何人乎。民始曰。此趙時敏之弟也。上問職掌。時完曰。鳥銃色也。上曰。鳥銃之數。幾何。時完曰。庫存二千餘把矣。上曰。只此乎。時完曰。砲手所受用亦多矣。上曰。爲幾許乎。時完曰。本營砲手爲三十六哨。則鳥銃之數。合爲七千餘把矣。上曰。所奏。誤矣。祐源曰。趙時完職掌詢問之下。鳥銃之數爻。旣未詳知。則以不詳知仰對。事體當然。而盡計軍摠。湊合銃數。彌縫奏對。全然爽實。事極未安。本院請推之外。無他可施之罰。何以爲之乎。上曰。汰去。可也。出擧條祐源曰。趙時完職掌詢問之下。爽實仰對。致有汰去之命。該營大將。常時若能董飭。則豈有此弊。不可無警。推考。何如。上曰。依爲之。出擧條訓鍊都監軍餉郞廳權璛進伏。上問遺在。璛對畢。上曰。別營別庫。皆掌軍餉。則何以有別般軍餉乎。璛曰。臣之所掌。僕馬軍餉也。命退去。軍資判官宋達淵進伏。上曰。有弊瘼或所懷乎。達淵曰。無之矣。命退去。廣興副奉事朴順命進伏。上曰。近來頒祿之弊。得無如昨年乎。順命曰。一自處分之後。書員輩亦爲謹愼。姑無弊端矣。命退去。禁衛營糧餉郞廳朴光翰進伏。上曰。軍餉可支一年之用乎。光漢曰。周年用下之餘。所餘爲一千石矣。命退去。御營廳餉色從事官元䋜鎭進伏。上曰。餉米得無不足乎。䋜鎭曰。不足矣。上曰。不足。則何以爲之乎。䋜鎭曰。貿來以用之矣。上曰。御營廳餉米。從何來乎。䋜鎭曰。均廳給代也。上曰。何物所給之代耶。䋜鎭曰。不知矣。命退去。祐源曰。元䋜鎭職掌詢問之下。其所奏對。極涉糢糊。推考警責。何如。上曰。依爲之。出擧條群山僉使金道煥進伏。上曰。今年漕運。無一石欠縮而來到耶。道煥曰。然矣。合三十六船。爲米太三萬餘石矣。上曰。兩度領運。則何以酬勞乎。民始曰。兩度領運。則陞拜邊地矣。命退去。上曰。臺臣出去臺廳。傳啓。可也。仍命退。諸臣以次出。
정조 4년
行都承旨鄭民始坐。行左承旨金夏材坐。行右承旨鄭晩淳未肅拜。左副承旨沈豊之坐直。右副承旨李度默坐。同副承旨吳大益坐直。注書鄭東浚病一員未差。假洼書趙衍德仕宋文述仕直。事變假注書姜彙鈺仕。
정조 4년
李亨逵啓曰。合辭方張之時。憲府無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
朴祐源。以禁衛營御營廳言啓曰。今日本營本廳軍兵日次私習云矣。敢啓。傳曰。知道。
정조 4년
傳于朴祐源曰。頒敎文中赦句添入。
정조 4년
傳于金頤柱曰。殿座未降椅。殿門又未及還閉。而諸承旨退自殿中。稱以問安。知予之俯瞰。而門前擧皆多率徒隷。平立一行。如許紀綱。前所未見。大關國體。不可無警。諸承旨一倂先遞差後禁推。
정조 4년
以承傳色口傳下敎于趙時偉曰。新除授承旨。可以問安。一承旨何敢問安乎。
정조 4년
備忘記。吏曹參判鄭民始。同敦寧金夏材。行副司直鄭晩淳沈豊之。副司果李度默吳大益。承旨除授。
정조 4년
傳于沈豊之曰。兵曹入直郞廳汰去。
정조 4년
傳于李度默曰。俄者承旨遞推傳敎。大段誤傳。當該司謁。爲先從重推考。
정조 4년
傳于金夏材曰。都承旨入侍。
정조 4년
李度默啓曰。頒敎文中赦句添入事。命下矣。藝文提學金鍾秀。待開門牌招。使之製進。何如。傳曰。允。
정조 4년
吳大益啓曰。今此文臣殿講時。權知承文院副正字愼師稷吳泰賢權中憲閔洪聖淵。俱在近畿。不爲上來應講。依事目禁推傳旨捧入之意。敢啓。傳曰。知道。
정조 4년
又啓曰。景慕宮直長李度謙。成均館典籍尹孝寬朴載德。學正李錫源。奉常寺主簿孫處仁。權知承文院副正字權坰李錫夏趙興鎭。副司果徐鼎修。文臣殿講時不通。竝依事目禁推傳旨捧入之意。敢啓。
정조 4년
以武臣殿講不通人宣傳官吳毅常金魯衡。都摠經歷李東憲。宣傳官白東運等禁推傳旨。傳于吳大益曰。各於本司入直能誦後草記。
정조 4년
以文臣殿講規避人副司果徐鼎修禁推傳旨。又傳于曰。旣有能誦間入直之命。此傳旨。勿施。
정조 4년
以文臣殿講不通人景慕宮直長李度謙。典籍尹孝寬朴載德。學正李錫源。奉常主簿孫處仁。權知承文院副正字權坰李錫夏趙興鎭。副司果徐鼎修等禁推傳旨。又傳于曰。各於本司入直能誦後草記。
정조 4년
鄭民始。以吏曹言啓曰。忠勳府都事具允斌呈狀內。身病猝重。勢難察任云。今姑改差。何如。傳曰。允。
정조 4년
大司憲李𡊠。司諫金履禧。掌令尹行晉。獻納趙鎭衡。校理姜忱林濟遠。副校理李時秀姜彝正。正言李濟萬。修撰徐有成尹尙東。副修撰金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。
정조 4년
大司憲李𡊠。司諫金履禧。掌令尹行晉。獻納趙鎭衡。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島之命。仍令王府。嚴鞫得情。請還寢李觀源定配之命。更令王府。設鞫得情。請遲晩物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。末端事。耳不欲聞。亟停此啓也。
정조 4년
掌令尹行晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。趙濟泰等事趙嵎事。亟停勿煩。